Graficul I și graficul II: Tipul de acțiune finanțată și numărul de acțiuni finanțate per stat membru (acțiuni angajate până în 2017, a se vedea anexa I)

Punerea în aplicare a programului a reflectat angajamentul statelor membre și al Comisiei pentru protecția monedei euro împotriva falsificării. Discuțiile privind strategia multianuală din cadrul reuniunilor Grupului de experți în domeniul falsificării monedei euro (ECEG) au făcut posibilă angajarea a 99,99 % din bugetul total în 2017. Ținând seama de calitatea și cantitatea cererilor de finanțare primite în 2017, a fost necesar transferul a 152 000 EUR de la „acțiuni ale Comisiei” către subvenții. În 2017, programul a finanțat în total 13 proiecte. În ansamblu, au fost acordate cu succes 10 subvenții, în urma cererilor provenite de la autoritățile competente ale statelor membre. Aceasta a reprezentat o creștere de la nouă subvenții în 2016. În plus, au fost finanțate trei acțiuni ale Comisiei, comparativ cu patru acțiuni ale Comisiei în anul precedent. Patru acțiuni au fost puse în aplicare în 2017, în timp ce nouă acțiuni sunt în curs de a fi puse în aplicare sau urmează să fie puse în aplicare în 2018 și ulterior.

Solicitanții din cadrul programului reprezintă în 2017 șase state membre, și anume Italia, Spania, România, Croația, Portugalia și Austria. Într-o anumită măsură, aceasta reflectă faptul că țările cele mai afectate de falsificarea monedei euro utilizează mai frecvent fonduri Pericles. În plus, Portugalia, Austria și România solicită pentru prima dată participarea la program.

Acțiunile pentru care s-au efectuat angajamente în 2017 constau în șase seminarii/conferințe, două cursuri de formare tehnică, patru schimburi de personal și o achiziție de echipamente. Acțiunile au loc atât în interiorul, cât și în afara UE, în funcție de necesitățile specifice de protecție a monedei euro împotriva falsificării. De la crearea sa, programul și-a consolidat abordarea regională prin punerea în aplicare a unor acțiuni care au implicat regiuni extrem de sensibile din lume. Se bucură de o atenție specială America Latină (trei acțiuni organizate de Spania și o acțiune a Comisiei), precum și Europa de Sud-Est (câte o acțiune organizată de Italia, România și Croația).

Graficele III și IV prezintă o defalcare a originii și a domeniilor de activitate profesională ale participanților la program:

Graficul III și graficul IV: Originea participanților și domeniile de activitate profesională ale participanților (acțiuni angajate în 2017, a se vedea anexa I)

Un număr estimat de 756 de experți participă la acțiunile pentru care s-au efectuat angajamente în 2017.

În ceea ce privește originea, participanții provin din 57 de țări. Majoritatea stagiarilor (73 %) sunt participanți europeni: 36 % provin din statele membre din zona euro, în timp ce țările europene din afara UE reprezintă 17 %, iar statele membre care nu fac parte din zona euro reprezintă 20 %; 16 % dintre stagiari sunt din America Latină, o scădere semnificativă față de anul precedent . În sfârșit, 3 % provin din Orientul Mijlociu și din Africa de Nord, iar 1 % din Asia.

În ceea ce privește domeniile de activitate profesională ale participanților, membrii forțelor de poliție reprezintă 42 % din total. Această prezență semnificativă se datorează faptului că autoritățile polițienești reprezintă prima linie în lupta împotriva falsificării monedei euro, precum și faptului că personalul de poliție include atât anchetatori, cât și tehnicieni.

Cu toate acestea, punerea în aplicare a programului în 2017 demonstrează o tendință pozitivă continuă către o mai mare diferențiere și diversificare a domeniilor de activitate profesională ale participanților de-a lungul anilor. Într-adevăr, pentru al doilea an consecutiv, autoritățile polițienești nu reprezintă majoritatea absolută a participanților în 2017. Alte categorii de participanți reprezintă 58 % din total, o ușoară scădere de la 63 % în anul precedent. Participarea semnificativă a băncilor centrale a rămas aproape constantă (24 %) și există o participare ridicată constantă a membrilor sistemului judiciar (8 %) . Este de remarcat participarea semnificativă a monetăriilor (4 %), a vămilor (4 %), a ministerelor de finanțe (3 %) și a instituțiilor financiare (3 %), reflectând o gamă completă de medii profesionale ale participanților. În sfârșit, punerea în aplicare a acțiunii Comisiei „prima reuniune din cadrul platformei 1210” are ca rezultat o participare ridicată a reprezentanților industriei aparatelor de procesare a monedelor (CPM) (4 %) pentru al doilea an la rând, ceea ce indică faptul că sectorul privat este o parte interesată importantă în lupta împotriva falsificării.

Prin urmare, punerea în aplicare a programului ține seama de dimensiunile transnaționale și multidisciplinare ale programului, în conformitate cu Regulamentul (UE) nr. 331/2014.

b.Imagine de ansamblu asupra acțiunilor din cadrul programului anual de lucru pe 2017

O imagine de ansamblu cuprinzătoare asupra acțiunilor Pericles din cadrul programului anual de lucru pe 2017 figurează în anexa I. Următoarele acțiuni pot fi evidențiate:

Cooperare regională internațională

Programul a reușit să mențină și să consolideze în continuare cooperarea regională internațională solidă în 2017: